CELEX: 32015D1401
Language: hr
Date: 2015-07-14 00:00:00
Title: Provedbena odluka Vijeća (EU) 2015/1401 od 14. srpnja 2015. kojom se Italiji odobrava uvođenje posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost

18.8.2015   
            
            
               HR
            
            
               Službeni list Europske unije
            
            
               L 217/7
            
         PROVEDBENA ODLUKA VIJEĆA (EU) 2015/1401
   od 14. srpnja 2015.
   kojom se Italiji odobrava uvođenje posebne mjere kojom se odstupa od članaka 206. i 226. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Pismom evidentiranim u Komisiji 24. studenoga 2014. Italija je zatražila odobrenje za uvođenje posebne mjere kojom se odstupa od članaka 206. i 226. Direktive 2006/112/EZ u odnosu na uvjete plaćanja i ispostavljanja računa u pogledu poreza na dodanu vrijednost (PDV).
            
         
               (2)
            
            
               Komisija je pismom od 16. ožujka 2015. obavijestila ostale države članice o zahtjevu Italije. Pismom od 17. ožujka 2015. Komisija je obavijestila Italiju da ima sve informacije koje smatra potrebnima za razmatranje zahtjeva.
            
         
               (3)
            
            
               Italija je otkrila znatan broj utaja poreza u vezi s isporukama robe i usluga javnim tijelima. Na te isporuke javno tijelo plaća PDV dobavljaču koji je u pravilu odgovoran za plaćanje tog PDV-a poreznoj upravi. Međutim, Italija je navela da znatan broj trgovaca sudjeluje u utaji poreza tako što ne plaća PDV poreznim tijelima.
            
         
               (4)
            
            
               Italija je zatražila mjeru odstupanja kako bi spriječila da se PDV na isporuke javnim tijelima plaća dobavljaču, zahtijevajući da se umjesto toga uplaćuje na zasebni blokirani bankovni račun. Tom bi se mjerom odstupanja trebalo osigurati isključivanje mogućnosti sudjelovanja u tom obliku utaje poreza, a da se pritom ne utječe na iznos PDV-a koji treba platiti. U tu je svrhu u odnosu na te isporuke potrebno odstupiti od članka 206. Direktive 2006/112/EZ. Osim toga, potrebno je odstupiti i od članka 226. Direktive 2006/112/EZ kako bi se omogućilo navođenje posebne napomene na računu da se PDV mora platiti na taj posebni račun.
            
         
               (5)
            
            
               Kao posljedica te mjere porezni obveznici koji isporučuju robu i usluge javnim tijelima možda će morati češće tražiti povrat PDV-a od porezne uprave. Italija je navela da je poduzela potrebne zakonodavne i administrativne mjere za ubrzanje postupka povrata kako bi se zajamčilo potpuno poštovanje prava dotičnih poreznih obveznika na odbitak. Stoga bi Italija trebala imati obvezu da u roku od 18 mjeseci od stupanja na snagu mjere odstupanja u Italiji Komisiji podnese izvješće o općoj situaciji u vezi s povratom PDV-a poreznim obveznicima, a posebno o prosječnom vremenu potrebnom za povrat PDV-a poreznim obveznicima. Italija je 2014. javnim tijelima uvela obvezu ispostavljanja računa u elektroničkom obliku za isporuku robe i usluga. Time bi se trebala omogućiti odgovarajuća kontrola dotičnog sektora u budućnosti kada će biti razvijena i kada će se provoditi odgovarajuća politika kontrole na temelju dostupnih elektroničkih podataka. Nakon što taj sustav bude u potpunosti proveden, više ne bi trebalo biti potrebe za odstupanjem od Direktive 2006/112/EZ. Italija je stoga ponudila jamstvo da neće tražiti produljenje odobrenja za mjeru odstupanja.
            
         
               (6)
            
            
               Mjera odstupanja stoga je razmjerna ciljevima koji se žele postići jer je vremenski ograničena i odnosi se samo na sektor u kojem su prisutni znatni problemi utaje poreza. Osim toga, mjera odstupanja sa sobom ne nosi rizik od premještanja utaje poreza u druge sektore ili druge države članice.
            
         
               (7)
            
            
               Kako bi se osiguralo ostvarivanje ciljeva koji se mjerom žele postići te da njezina primjena ne stvara pravnu nesigurnost u pogledu poreznog razdoblja, primjereno je da se ova Odluka primjenjuje od 1. siječnja 2015.
            
         
               (8)
            
            
               Odstupanje neće negativno utjecati na ukupni iznos poreznog prihoda naplaćenog u fazi konačne potrošnje i neće imati negativan utjecaj na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 206. Direktive 2006/112/EZ, Italiji se odobrava da predvidi da PDV na isporuke robe i usluga javnim tijelima primatelj mora uplatiti na zasebni blokirani bankovni račun porezne uprave.
   Članak 2.
   Odstupajući od članka 226. Direktive 2006/112/EZ, Italiji se odobrava da zahtijeva da na računima izdanima za isporuke robe i usluga javnim tijelima bude navedena posebna napomena da se PDV mora uplatiti na zasebni blokirani bankovni račun porezne uprave.
   Članak 3.
   Italija obavješćuje Komisiju o nacionalnim mjerama iz članaka 1. i 2.
   U roku od 18 mjeseci od stupanja na snagu mjera iz članaka 1. i 2. u Italiji, Italija podnosi izvješće Komisiji o općoj situaciji u vezi s povratom PDV-a poreznim obveznicima na koje te mjere utječu te posebno o prosječnom trajanju postupka povrata.
   Članak 4.
   Ova Odluka primjenjuje se od 1. siječnja 2015. do 31. prosinca 2017.
   Članak 5.
   Ova je Odluka upućena Talijanskoj Republici.
   
      Sastavljeno u Bruxellesu 14. srpnja 2015.
      
         
            Za Vijeće
         
         
            Predsjednik
         
         P. GRAMEGNA
      
   
   
      (1)  SL L 347, 11.12.2006., str. 1.